钦定古今图书集成/明伦汇编/氏族典/第235卷 > 张瓘
## 钦定古今图书集成/明伦汇编/氏族典/第235卷 > 张瓘

按《前凉录》：瓘，祚宗人也，为河州刺史，士众强盛，祚猜
忌之，密遣兵图瓘。瓘率众拒之，杀祚于万秋阁，遂入
姑臧，立元靓为凉王，自为凉州牧。瓘性猜恶，赏罚皆
以爱憎，无复纲纪。郎中殷郇、陈损益谏瓘，瓘曰：“虎生
三日自能食肉，不须人教也。”由是人情不附，莫有言
者。后又谋废元靓而自立，事未遂间，与元靓同车出
城，城西桥梁牢壮，而三梁忽摧折。又数见祚来，部从
铠甲，举手指瓘云：“氐奴要当截汝头。”瓘甚恶之。《旧事》，
正旦放鸟，瓘所放，出手辄死。有鹳来巢广夏门，弹逐
不去，自往看之。宋混遣弟澄即于巢所害瓘。瓘临命
语澄曰：“汝荷婚姻，而反为逆，皇天后土，必当照之。我
自可死，当令汝暨我矣。”乃先杀妻子三十口而自杀。
先是，太白守舆鬼，占者以为州分，当有暴兵。瓘欲诛
诸宋以厌之，而瓘竟为澄等所杀。